
Az én bemutatása a közösségi hálózatokon

A közösségi hálózati oldalak napjaink legnépszerűbb online kommunikációs színterei. A korábbi internetes kommunikációs eszközöktől eltérően a közösségi hálózati oldalakon a felhasználó már nem csupán egy digitális névhez (nickhez) kötődve folytathatja interakcióit, hanem profiloldala révén teljes személyiségét bemutathatja, mintegy másolatot készítve önmagáról a rendszerben. Azonban önmaga virtuális klónját a felhasználó hívja életre, ő tölti fel adatokkal, jellemzőkkel, így olyanná alakíthatja azt, amilyenné látni szeretné, vagy amilyennek szeretné, hogy a külvilág lássa. Az eddigi kutatások eredményei azt mutatják, hogy a közösségi hálózati oldalak felhasználói igyekeznek növelni ismerőseik számát (tehát szociális tőkéjüket), ami által az offline életben is élvezhetik szélesebb kapcsolati körük előnyeit.
A szociálpszichológia tézisei szerint a társas kapcsolatok kialakításában a személyes vonzerő meghatározó szerepet játszik. Ennek fényében indokoltnak tűnik a feltevés, hogy a felhasználók a közösségi hálózati oldalakon történő önbemutatás során igyekeznek a lehető legvonzóbb képet festeni önmagukról, és – a számítógépes kommunikáció által biztosított lehetőségek ismeretében – feltételezhetjük, hogy akár a valóságosnál is vonzóbbnak állítják be önmagukat a profiloldalaikon.
A kutatásom első szakaszát képező jelen dolgozatban (a második szakasz egy empirikus kutatás lenne) a közösségi oldalakon történő önbemutatás kérdéskörével kapcsolatos nemzetközi kutatások adatainak és eredményeinek a szintézisét szeretném elvégezni, és úgy keresni a választ a fent megfogalmazott kérdésre, hogy figyelembe veszem és feltételezem, hogy az eltérő személyiségű felhasználókra eltérő viselkedésminták jellemzőek úgy az offline életben, mint az online közösségi hálózatokon. E feltevésem alátámasztása érdekében az extrovertált személyiségű felhasználók önbemutatásának jellemzőit, illetve az extrovertált és az introvertált személyiségű felhasználók önbemutatása között feltárt eltéréseket veszem sorra részben a személyiségjegyek azonosíthatósága, részben a fizikai megjelenés bemutatása tekintetében.

